Broj: 711-I-1411-P-63/21-03-8

Zagreb, 27. kolovoza 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Dragana Kovačevića, predsjednika Uprave trgovačkog društva Jadranski naftovod d.d. do 25. rujna 2020.g., zastupanog po punomoćniku Ivi Farčiću, odvjetniku iz Zagreba, Baštijanova 2a,** pokrenutom Odlukom Povjerenstva broj: 711-I-718-P-63/21-02-8 od 26. ožujka 2021.g., na 139. sjednici, održanoj 27. kolovoza 2021.g., donosi sljedeću

**ODLUKU**

**I. Propustom da po pisanom nalogu Povjerenstva, u danom roku koji je protekao 24. veljače 2021.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti predsjednika Uprave trgovačkog društva Jadranski naftovod d.d., dužnosnik Dragan Kovačević, predsjednik Uprave trgovačkog društva Jadranski naftovod d.d. do 25. rujna 2020.g., počinio je povredu članka 10., u vezi s člankom 8. i 9. ZSSI-a.**

**II. Za povredu ZSSI-a iz točke I. izreke ove Odluke dužnosniku Draganu Kovačeviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 10.000,00 kn, koja će trajati 10 mjeseci te će se izvršiti u 10 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.**

**III. Nalaže se dužnosniku Draganu Kovačeviću da u roku od 15 dana od dana primitka ove Odluke podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti predsjednika Uprave trgovačkog društva Jadranski naftovod d.d., u protivnom će Povjerenstvo protiv dužnosnika pokrenuti novi postupak zbog povrede članka 8. i 9. ZSSI-a.**

Obrazloženje

Povjerenstvo je na 120. sjednici, održanoj 26. ožujka 2021.g. pokrenulo postupak za odlučivanje o sukobu interesa protiv dužnosnika Dragana Kovačevića, predsjednika Uprave trgovačkog društva Jadranski naftovod d.d. do 25. rujna 2020.g. koja proizlazi iz propusta da po pisanom nalogu Povjerenstva, u danom roku koji je protekao 24. veljače 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja navedene dužnosti

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu, dužnosnici u smislu navedenoga Zakona. Uvidom u Registar dužnosnika koji ustrojava i vodi Povjerenstvo, utvrđeno je da je Dragan Kovačević obnašao dužnost predsjednika Uprave trgovačkog društva Jadranski naftovod d.d. od 11. veljače 2012.g. do 25. rujna 2020.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnik Dragan Kovačević nije podnio izvješće o imovinskom stanju povodom prestanka obnašanja dužnosti predsjednika Uprave trgovačkog društva Jadranski naftovod d.d. u roku od 30 dana od dana prestanka obnašanja navedene dužnosti.

Povjerenstvo je stoga Zaključkom broj: 711-I-187-IK-36-20/21-04-10 od 1. veljače 2021.g. naložilo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika povodom prestanka obnašanja dužnosti predsjednika Uprave trgovačkog društva Jadranski naftovod d.d.. Točkom II. izreke navedenoga Zaključka dužnosnik je upozoren da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka Zaključka, Povjerenstvo će protiv njega pokrenuti postupak zbog kršenja odredbi iz članka 10. u vezi s člancima 8. i 9. ZSSI-a.

Uvidom u povratnicu utvrđeno je da je dužnosnik navedeni zaključak zaprimio 9. veljače 2021.g. te je rok od 15 dana za ispunjenje obveze protekao 24. veljače 2021.g.

Nastavno na navedeni Zaključak, Povjerenstvo je zaprimilo očitovanje dužnosnika od 21. veljače 2021.g., zastupanog po odvjetniku Ivi Farčiću, u kojem se navodi da je dužnosnik spreman pristupiti na adresu Povjerenstva te tamo učiniti sve potrebno u vezi ispunjavanja imovinske kartice s obzirom da nema tehničke mogućnosti za udovoljavanje zahtjevu Povjerenstva. Slijedom navedenoga, zatražen je termin u kojem dužnosnik Dragan Kovačević može pristupiti u prostorije Povjerenstva i izvršiti svoju obvezu.

Povjerenstvo je istoga dana putem elektroničke pošte odvjetniku dužnosnika Dragana Kovačevića ponudilo dva moguća termina za pristupanje u prostorije Povjerenstva sa svrhom ispunjavanja obveze podnošenja izvješća o imovinskom stanju, i to 1. ožujka ili 2. ožujka 2021.g. u 10.00 sati.

S obzirom da Povjerenstvo nije zaprimilo odgovor na upućenu elektroničku poštu s ponuđenim terminima za dolazak u prostorije Povjerenstva niti je zaprimljen telefonski poziv dužnosnika ili njegovog punomoćnika s tim u vezi, Povjerenstvo je s punomoćnikom dužnosnika pokušalo uspostaviti kontakt telefonskim putem, i to dana 18. ožujka 2021.g. u 17.00 h te dana 19. ožujka 2021.g. u 9.30 h i u 11.00 h, međutim dužnosnikov punomoćnik nije odgovorio na navedene pozive. Također, poziv na broj telefona dužnosnika, navedenog u prethodno podnesenom izvješću o imovinskom stanju, nije bilo moguće ostvariti budući da je riječ o broju koji se više ne koristi.

S obzirom da dužnosnik nije podnio pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti predsjednika Uprave trgovačkog društva Jadranski naftovod d.o.o., u roku od 15 dana od dana dostave zaključka kojim je pozvan da ispuni navedenu obvezu, a koji rok je istekao 24. veljače 2021.g., Povjerenstvo je na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Odluka o pokretanju postupka dostavljena je dužnosniku putem punomoćnika dana 30. travnja 2021.g., međutim dužnosnik se na istu nije očitovao.

Slijedom svega navedenog, Povjerenstvo je utvrdilo da je dužnosnik Dragan Kovačević propustio po pisanom pozivu Povjerenstva, u danom roku koji je protekao 24. veljače 2021.g., podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti predsjednka Uprave trgovačkog društva Jadranski naftovod d.d., čime je počinio povredu članka 10. ZSSI-a, u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o vrsti i visini sankcije cijenilo činjenicu da je podnošenje izvješća o imovinskom stanju dužnosnika jedna od temeljnih obveza dužnosnika propisana odredbama ZSSI-a te učinkovit instrument sprječavanja sukoba interesa i prevencije korupcije, što je utjecalo na izricanje više sankcije unutar Zakonom propisanog raspona. S obzirom na navedeno, Povjerenstvo je ocijenilo primjerenim da se za utvrđenu povredu ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 10.000,00 kuna, koja će se izvršiti u 10 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn te je stoga odlučeno kao u točki II. izreke ove Odluke.

Kako dužnosnik niti u trenutku donošenja ove Odluke nije podnio pravilno i potpuno ispunjeni obrazac izvješća o imovinskom stanju povodom prestanka obnašanja dužnosti predsjednika Uprave trgovačkog društva Jadranski naftovod d.d., Povjerenstvo je pod točkom III. izreke ove Odluke ponovno pisanim putem naložilo dužnosniku postupanje u skladu s odredbama ZSSI-a.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dragan Kovačević, putem odvjetnika Ive Farčića, Baštijanova 2a, Zagreb
2. Objava na internetskoj stranici Povjerenstva
3. Pismohrana